DISTRIBUIE

Compania de Transport Public (CTP) Cluj-Napoca a lansat o licitație pentru cumpărarea de autobuze pentru elevi.

CTP a lansat licitația pentru cumpărarea a cel mult 10 autobuze noi, nearticulate. Este vorba despre un acord cadru pe care compania dorește să îl încheie cu un producător de vehicule de transport. Autobuzele au fost promise de municipalitate pentru transportul școlar.

După Nicolae Bălcescu și Avram Iancu, alte cinci școli din centru vor beneficia de vehicule care să îi aducă și să ducă acasă pe copii. Acestea sunt Colegiul Național George Coșbuc, Liceul Teoretic Gheorghe Șincai, Colegiul Național Emil Racoviță, Liceul Teoretic Bathory Istvan şi Seminarul Teologic Ortodox.

10.967.450

Este suma totală estimată pentru cumpărarea celor 10 vehicule, adică 1.096.745 de lei pentru fiecare. În euro, suma trece de 235.000 de euro pentru un autobuz.

În anunțul de licitație se arată că valoarea celui mai mare contract subsecvent va fi de 5.483.725 lei fără taxa pe valoarea adăugată, deci CTP va cumpăra cel mult cinci autobuze la o comandă.

Autobuzele trebuie să aibă platforma de acces coborâtă cel puțin de la prima ușă până în dreptul celei de a doua, asta pentru a putea fi utilizată de copiii de gimnaziu.

"Până acum, 10.000 de copii au utilizat, în 45 de zile, transportul acesta pentru elevi. A fost apreciat ca un fapt pozitiv de către comunitate. Am decis extinderea lui. Pentru asta am apăsat butonul să cumpărăm 10 autobuze dedicate numai transportul elevilor.

Vor fi depuse ofertele undeva în decembrie şi patru luni de zile au termen să livreze autobuzele. În primăvara anului viitor, cu aceste autobuze noi vom realiza extinderea transportului pentru elevi", a declarat edilul Clujului, Emil Boc.

De asemenea, Primăria Cluj-Napoca va scoate la concurs noi posturi pentru poliţişti locali care să asigure siguranţa copiilor pe timpul călătoriei.

"Am restructurat organigrama şi am pus la concurs posturi pentru Poliţia Locală, ca în fiecare autobuz să existe un poliţist local, pentru că îi oferă siguranţă copilului şi fiecărui clujean că ajunge copilul la şcoală".

În prezent, autobuzele speciale circulă pe cinci trasee spre şcolile Avram Iancu și Nicolae Bălcescu. Proiectul pilot, implementat în premieră în România, vine ca răspuns la solicitările clujenilor din cadrul programului de bugetare participativă, ediţia 2017.

Rutele transportului școlar:

Traseu 1: Bucium - Primăverii – Minerva – Izlazului – Calea Mănăștur – Agronomia – Calea Moților – Memorandumului Sud – Victoria – P-ța A. Iancu – (Str. Constanta – liceul Nicolae Bălcescu/ str. Argeș – liceul Avram Iancu / str. Onisifor Ghibu)

Traseu 2: Bucium – Ciobanului – P-ța Flora – Calea Mănăștur – Agronomia – Calea Moților – Memorandumului Sud – Victoria – P-ța A. Iancu – (Str. Constanța – liceul Nicolae Bălcescu/ str. Argeș – liceul Avram Iancu / str. Onisifor Ghibu)

Traseu 3: Zorilor – Spitalul de Recuperare Sud – Observatorului Sud – G. Doja – Cipariu Nord – P-ța A. Iancu – (str. Constanța – liceul Nicolae Bălcescu/str. Argeș – liceul Avram Iancu / str. Onisifor Ghibu).

Traseu 4: Str. Unirii - Snagov Nord - Borsec Nord – Bistriței – Septimiu Albinii Nord – P-ța Cipariu Nord - P-ța A. Iancu – (str. Constanța – liceul N. Bălcescu/ str. Argeș – liceul Avram Iancu / str. Onisifor Ghibu)

Traseu 5: IRA - Expo Transilvania – Aurel Vlaicu – Arte Plastice – Crinului – Someș – (str. Constanța – liceul Nicolae Bălcescu/ str. Argeș – liceul Avram Iancu / str. Onisifor Ghibu)